ZSK

ZSK estió un grupo de skate punk orichinaria d'a ciudat de Berlín en Alemanya. As suyas cancions, por un regular en alemán tractan sobre tot de temas politicos, mas que mas relacionatos con a xenofobia, a globalización, a violencia policial y as inchusticias socials.

 Carrera musical 
ZSK s'establió en l'anyo 1997 en a ciudat alemana de Göttingen, prencipiando poco dimpués a fer os suyos primers conciertos en casas de choventut y diversos eventos relacionatos con o skate. A suya primera maqueta amaneixe por ixas envueltas con o títol de Keep Skateboarding Punkrock.

En l'anyo 2000 amaneixe o suyo primer treballo, un CD chunto a lo grupo Blowing Fuse. Poco dimpués les ofreixen tanyer como teloners ta grupos como The Exploited u Terrorgruppe.

Dos anyos dimpués, o grupo se treslada ta Berlín, a on prencipian con a gravación d'o suyo primer disco Riot Radio. Ye alavez cuan Niki, o guitarrista, albandona o grupo ta deixar o suyo puesto a Beni. Ya con a formación estable d'o grupo, actuarán como teloners ta importants grupos d'a escena d'o skate punk como Venerea, Anti-Flag, Donots y The (International) Noise Conspiracy. En agüerro de 2004 quitan un nuevo treballo d'estudio, From Protest to Resistance. En os siguients meses actuarán con grupos como The Distillers, Dead Kennedys, Good Riddance y Social Distortion.

Dica l'inte, o grupo heba feito alto u baixo 300 conciertos en nueu países diferents. En a primavera de 2005 Die Toten Hosen conoixen a os ZSK y les ofreixen actuar como teloners en bels d'os suyos conciertos. Ixe mesmo verano actuoron tamién de teloners en a chira de Bad Religion por Alemanya.

En 2006 amaneixe o suyo tercer disco Discontent Hearts And Gasoline, fendo una chira de presentación chunto a Taking Back Sunday y Bloodhound Gang. En febrero de 2007 amaneixerá o suyo primer DVD con o títol de Wenn so viele schweigen, müssen wir noch lauter schreien. Iste treballo encluyiba nueu cancions en directo como teloners d'os "Hosen"; una autobiografía d'o grupo de 90 menutos de duración, toz os vidios musicals que heban publicatos dica ixa calendata, y un CD con 6 temas inéditos y nueu cancions en directo (as cancions d'os conciertos chunto a os Toten Hosen)

O 24 de marzo de 2007 o grupo anuncia a suya deseparación dimpués d'un concierto en a sala "Übel und Gefährlich" de Hamburgo. En un e-correu dirichito a toz os suyos fans agradeixioron o refirme mientres os suyos 10 anyos d'historia, anuncioron que dende alavez s'adedicarían mas a treballar por lograr os suyos obchectivos politicos y rematoron decindo:

 Prochectos 
En 2005 o grupo prencipió, en cooperación con atros grupos como Die Toten Hosen, Die Ärzte, Donots, Madsen, Muff Potter, Beatsteaks, Julia Hummer y Culcha Candela, un prochecto dito "Kein Bock auf Nazis". En o DVD, de gufanya, apareixeba a-saber-lo material educativo y información sobre diferents leis alemanas relativas a o tema de l'antifaixismo. En as entrevistas que s'encluyiban se presentaban diferents prochectos de chóvens antifaixistas y os grupos que i feban parti ninvioron diversos mensaches contra as actuals leis en relación a iste tema. A tirada inicial de 60.000 eixemplars s'acotoló de tot, no tornando a fer-se atra nueva. Manimenos o material se puet descargar encara de traza legal y gratuita en Internet. L'obchectivo d'iste prochecto yera refirmar a o Antifaschistisches Pressearchiv und Bildungszentrum Berlin (l'Apabiz, o Centro Archivos de Prensa y Imáchens Antifaixistas de Berlín), a la Fundación Rosa Luxemburgo y a la "Arbeitsstelle Rechtsextremismus und Gewalt Braunschweig".

En 2007 se tornó a fer una nueva versión d'o "Kein Bock auf Nazis" con una tirada de 50.000 eixemplars con o títol de "Kein Bock auf Nazis Reloaded". En iste nuevo DVD apareixen tamién os grupos Fettes Brot, Wir sind Helden y o presentador de MTV Markus Kavka. Amás bi heba tamién un nuevo documental d'a cadena de televisión RBB sobre os neonazis.

 Parolas 
As suyas cancions gosan tractar y criticar temas como a xenofobia, a violencia policial, as inchusticias socials, o consumismo irresponsable, as politicas de deportacions, a insuficient lechitimidat d'as cherarquías y a globalización. Por un regular proposan un cambio positivo a traviés d'un compromís d'a sociedat con istos temas. D'atra man, a traviés d'a suya musica ZSK refirman o vechetarianismo y o veganismo y simpatizan con os grupos que treballan por os dreitos d'os animals como PeTA y o Animal Liberation Front. En o suyo disco debut se podeban trobar bels vidios d'a cumbre d'o G8 de Chenova, asinas como un vidio de PeTA. En o suyo segundo disco adedicoron a ista fin un CD extra. En a suya canción "24. August 1992" o grupo fa una critica d'o exceso de violencia por parti d'as autoridaz en os disturbios de Rostock-Lichtenhagenque se producioron en o barrio de Lichtenhagen, en a ciudat de Rostock, entre os días 22 y 24 d'agosto de 1992.

As cancions de ZSK son mas que mas en alemán, ya que afirman asinas o suyo mensache se puet entender a escape. Tamién tienen bellas cancions en anglés ta que os foranos "revolucionarios" puedan entender-las.

 Discografía 
AnyoTítolDiscoDiscograficaTipo 1997  Keep Skateboarding Punkrock  MC  Eigenproduktion  Demo 1999  Split  CD  Nasty Vinyl  Split w/ Blowing Fuse 2002  Riot Radio  CD  Wolverine Records  Disco 2004  From Protest to Resistance  CD/CD-ROM  Bitzcore Records  Disco  If Liberty means anything at all  CD  Bitzcore Records  EP 2005  5 Track Festival CD 2005  CD  Bitzcore Records  Promo  Riot Radio  CD  Bitzcore Records  Re-Release + Material extra  We are the Kids  CD/CD-ROM  Bitzcore Records  Disco Internacional 2006  Alles steht still  Radio-Single  Bitzcore Records  Promo  Discontent Hearts and Gasoline  CD, 12“  Bitzcore Records  Album 2007  Wenn so viele schweigen müssen wir noch lauter schreien  DVD/CD  Bitzcore Records  Live-DVD + Live-CD

 Vinclos externos 
  Pachina oficial de ZSK
  Pachina oficial d'o DVD „Kein Bock Auf Nazis“
  ZSK en Myspace

Categoría:Grupos de musica d'Alemanya
Categoría:Grupos de musica punk
Categoría:Grupos de street punk
Categoría:Grupos de pop punk
Categoría:Grupos de musica en alemán
Categoría:Grupos de musica en anglés